﻿M TROPOLIA OLTENIEI REVISTA ARHIEPISCOPIEI CRAIOVEI, ARHIEPISCOPIEI RÂMNICULUI, EPISCOPIEI SEVERINULUI ŞI STREHAIEI, EPISCOPIEI SLATINEI ŞI ROMANAŢILOR ŞI A FACULTĂŢII DE TEOLOGIE - CRAIOVA ANUL LXV (769-772), NR. 1-4, IANUARIE-APRILIE, 2013 EDITURA MITROPOLIA OLTENIEI CRAIOVA ISSN 1013-4239 CUPRINS STUDII Î.P.S. Acad. Prof. Univ. Dr. IRINEU POPA Arhiepiscopul Craiovei şi Mitropolitul Olteniei Fiul lui Dumnezeu în deşertarea de Sine şi lucrarea dumnezeirii Sale în îndumnezeirea oamenilor......................................9 Lect. Univ. Dr. CRISTIAN PETCU Theological Principles and Dogmatic-canonical Aspects in the Work of St. Neagoe Basarab..........................................57 Asist. Univ. Dr. IOANA-RUCSANDRA DASCALU Traditionalisme canonique et progres scientifique dans Le Traite «Les passions de l'ame» de Rene Descartes ………………..................67 Pr. Prof. Univ. Dr. ALEXANDRU ISVORANU Punerea mâinilor, ungerea şi vindecarea – fundamente biblice .73 Pr. Conf. Dr. GHEORGHE ZAMFIR Rolul şi importanţa Sfintei Cruci în viaţa Bisericii..........86 Pr. Lect. Univ. Dr. SERGIU POPESCU Şcolile de cântăreţi bisericeşti din Oltenia în cea de-a doua jumătate a secolului al XIX-lea şi în primii ani ai secolului al XX-lea.106 Pr. Lect. Univ. Dr. ION SORIN BORA Cei doisprezece ucenici ai Domnului şi importanţa mandatului încredinţat lor de la Domnul pentru instituţia Bisericii creştine............124 Dr. GROZOIU LOREDANA-MARIA Sărbători şi tradiţii din Ţara Românească, surprinse de către călători străini în Evul Mediu............................................148 Pr. Drd. PAVEL GOREANU Profesori biblişti din cadrul Facultăţii de Teologie din Belgrad.165 Pr. DANIEL ALIN IONICĂ Pacea şi bucuria în ethosul părinţilor pustiei...................181 3 TRADUCERI ŞI DIORTOSIRI Sf. Ioan Gură de Aur - Introducere la Epistola către Romani - Omilia I (Traducere Pr. Lect. Univ. Dr. ADRIAN IVAN)..............199 Ale Preafericitului şi Preaînţeleptului Teodorit Episcopul Cirului Cuvinte pentru Pronie (adică pentru purtarea de grijă a lui Dumnezeu), Bucureşti, 1828 (Diac. Drd. IONIŢĂ APOSTOLACHE)..........................204 PREDICI, COMENTARII, MEDITAŢII Pr. Lect. Univ. Dr. NICOLAE RĂZVAN STAN Dimensiunea ascetico-mistică a Postului Mare.............229 Pr. Lect. Univ. Dr. ADRIAN BOLDIŞOR Actualitatea Sfinţilor Trei Ierarhi......................244 Pr. IOAN IOANICESCU Dimensiunea liturgică a timpului în Biserică. Zilele săptămânii în spiritualitatea noastră ortodoxă.........................255 Pr. Dr. CONSTATIN CILIBIA Arhimandritul Caliopie Georgescu 20 de ani de la trecerea la cele veşnice..........................................259 CĂRŢI ŞI REVISTE, LANSĂRI EDITORIALE ŞI RECENZII IOVAN IANICI Să fim Oameni! Viaţa şi Cuvântul Patriarhului Pavel al Serbiei, trad. Ionuţ şi Sladjana Gurgu, Ed. Predania, Bucureşti, 2011, 243 p. (Pr. Lect. Univ. Dr. NICOLAE RĂZVAN STAN).................262 Pr. Lect. Univ. Dr. LUCIAN FARCAŞIU Teologia imnografiei praznicelor împărăteşti ale Mântuitorului Iisus Hristos – cu dată fixă – Ed. Universităţii „Aurel Vlaicu”, Arad, 2012, 460 p. (Pr. Prof. Univ. Dr. SORIN COSMA).........................266 4 Pr. Prof. Univ. Dr. VASILE GORDON Cateheze pastorale pe înţelesul tuturor, vol. I, Editura Σοφία, Bucureşti, 2012 (Pr. Lect. Univ. Dr. ADRIAN IVAN).........................269 5 ACTUALITATEA SFINŢILOR TREI IERARHI Pr. Lect. Univ. Dr. ADRIAN BOLDIŞOR1 În anul 1936, în cadrul primului Congres al profesorilor de teologie de la Atena, unde au participat delegaţii din majoritatea ţărilor ortodoxe, inclusiv din ţara noastră, s-a hotărât ca, alături de sărbătorile de peste an orânduite în calendarul bisericesc Sfinţilor Vasile cel Mare, Grigorie Teologul şi Ioan Gură de Aur, sărbătoarea de la 30 ianuarie închinată Sfinţilor Trei Ierarhi să fie cinstită în mod deosebit de profesorii şi studenţii din toate şcolile teologice ortodoxe. În acest sens, Sfântul Sinod al Bisericii Ortodoxe Române a hotărât în anul 1949, la propunerea Prea Fericitului Părinte Patriarh Justinian, ca toate şcolile teologice din ţara noastră să cinstească pe cei Trei Sfinţi Ierarhi ca ocrotitorii spirituali ai învăţământului teologic. „Alegerea acestor trei mari dascăli şi ierarhi ai Bisericii, ca patroni, povăţuitori şi ocrotitori ai şcolilor teologice ortodoxe nu este un lucru întâmplător, deoarece Sfântul Vasile cel Mare, Sfântul Grigorie Teologul şi Sfântul Ioan Hrisostom înfăţişează în mod simbolic cele trei direcţii în care trebuie îndrumată educaţia tinerilor teologi care urmează la aceste şcoli şi care s-au hotărât să se dedice nobilei misiuni a preoţiei”.2 Cele trei direcţii amintite sunt cele ale unei vieţi şi ţinute preoţeşti din care se disting seriozitatea şi demnitatea, ale adevăratei teologii care luptă prin cuvânt pentru înlăturarea învăţăturile greşite şi ale unei înţelegeri profunde a vieţii oamenilor coroborată cu efortul neîntrerupt pentru a pune în practică porunca iubirii de Dumnezeu şi de aproapele. „Pe Sfinţii Trei Ierarhi îi simţim apropiaţi de noi – de aceea îi şi evocăm şi-i întâmpinăm cu rugăciuni şi cu inimile calde – mai ales pentru că au slujit unui ideal moral netrecător, ideal care niciodată nu se învecheşte, ci dimpotrivă, parcă devine, cu cât trece vremea, tot mai luminos, tot mai actual: idealul virtuţii, idealul slujirii lui Dumnezeu şi omului”.3 Prin alegerea acestei zile ca sărbătoare pentru învăţământul teologic s-au creionat sau, mai bine zis, s-au revitalizat direcţiile la care se renunţase în trecut, pe care trebuie să le urmeze atât studenţii, cât şi profesorilor din cadrul şcolilor teologice: realizarea unei strânsă legături între viaţa Bisericii, cunoştinţele teoretice şi activităţile de zi cu zi, toate puse în slujba lui 1 Facultatea de Teologie Ortodoxă, Universitatea din Craiova. 2 Arhimandrit prof. CHESARIE GHEORGHESCU, Sfinţii Trei Ierarhi – modele de dască li şi păstori în Biserica creştină, în „Glasul Bisericii”, nr. 1-2/1974, p. 39. 3 Pr. prof. dr. TEODOR BODOGAE, Actualitatea mesajului Sfinţilor Trei Ierarhi, în „Mitropolia Ardealului”, nr. 1-3/1975, p. 38. 244 Dumnezeu şi a aproapelui. Fără ca unele virtuţi să fie ale unui sfânt sau ale altuia în mod deosebit, se poate spune că „Sfântul Grigorie Teologul este simbolul ştiinţei teologice, Sfântul Vasile cel Mare este simbolul energiei şi al acţiunii puse în slujba oamenilor, iar Sfântul Ioan Gură de Aur simbol al râvnei apostolice prin cuvânt şi faptă, pentru îndreptarea vieţii credincioşilor, după învăţătura Domnului nostru Iisus Hristos. Mai concis spus: unul ar reprezenta, în acelaşi trup, mintea care gândeşte, altul gura care propovăduieşte şi al treilea mâna care lucrează, deşi fiecare a avut şi minte, şi gură şi mână care lucrau într-o desăvârşită armonie şi unitate. Fiecare dintre ei erau deopotrivă neîntrecuţi păstori sufleteşti, mari dascăli ai lumii creştine, propovăduitori şi apărători ai dreptei credinţe”.4 Toate aceste calităţi, alături de multe altele care se pot desprinde din vieţile, activităţile şi paginile scrise de cei Trei Ierarhi, au fost şi sunt necesare oricărui creştin şi, cu atât mai mult, celor ce slujesc, ca profesori şi studenţi, în şcolile teologice din ţara noastră şi din întreaga lume ortodoxă. În aceste sens, „alegerea Sf. Trei Ierarhi ca patroni ai instituţiilor de învăţământ teologic ortodox din întreaga lume şi transformarea praznicului lor în sărbătoarea teologiei şi şcolii ortodoxe de pretutindeni a fost şi continuă să fie un act simbolic, cu profunde semnificaţii pentru teologia ortodoxă. Pentru că în persoanele, operele şi activitatea Sf. Trei Ierarhi, Biserica Ortodoxă recunoaşte realizate în mod exemplar şi într-o unitate de nedespărţit cele două imperative fundamentale şi misiuni permanente ale teologiei şi vieţii sale istorice: trăirea pilduitoare a identităţii spirituale, noi, creştine şi teologice, a tuturor credincioşilor încorporaţi în ea prin Sf. Botez (ca expresie a iubirii lui Dumnezeu) şi transpunerea practică a acestei identităţi noi într-un angajament comunitar şi social concret de slujire efectivă a înnoirii lumii în perspectiva problemelor specifice fiecărei epoci istorice în parte (ca expresie a iubirii de aproapele)”.5 Sfinţ ii Trei Ierarhi sunt astfel modele ş i pilde de urmat pentru studenţii şi profesorii şcolilor teologice din lumea ortodoxă atât prin cuvântul pe care l-au lăsat în scris, cât şi prin viaţa desăvârşită pe care au trăit-o în slujba lui Dumnezeu şi a semenului, sărbătoarea de astăzi fiind sărbătoarea prin excelenţă a teologiei ortodoxe. Cei trei Sfinţi Ierarhi ai Bisericii noastre au îmbinat armonios în scrierile lor cunoştinţele teologice, filosofice, literare şi ştiinţifice ale vremii şi le-au pus în slujba unei vieţi creştine desăvârşite. Au trăit cu adevărat viaţa în Hristos devenind astfel modele de desăvârşire creştină pentru 4 VASILE, Episcopul Oradei, Învăţăminte ale Sfinţilor Trei Ierarhi pentru problemele actuale ale Bisericii, în „Biserica Ortodoxă Română”, nr. 1-2/1972, p. 121. 5 Diac. asist. IOAN I. ICĂ, Teologie şi teologi după Sfântul Grigorie de Nazianz, în „Mitropolia Ardealului”, nr. 1/1989, p. 41. 245 contemporanii şi urmaşii lor. Sfinţii Trei Ierarhi sunt pilde de urmat în lupta împotriva ignoranţei, fiind iubitori de cultură şi de viaţă duhovnicească. Ei „au îmbinat armonios idealul culturii elenice – Kalokagathia – (unirea desăvârşită dintre bine şi frumos) cu idealul creştin al filocaliei (iubirea frumuseţilor duhovniceşti)”.6 Sfinţii Trei Ierarhi au trăit în secolul al IV-lea, cunoscut în istorie drept „veacul de aur” al Bisericii, în care numele lor au stat alături de cele ale altor mari Sfinţi Părinţi. Au studiat în cele mai importante şcoli ale vremii din marile cetăţi din Imperiu, Cezareea Capadociei, Antiohia, Constantinopol şi Atena, iubind învăţătura şi însuşind tot ceea ce era de folos din cultura elenă. „Dar Biserica, lumea i-a cerut şi au răspuns ca la o «chemare». Au răspuns cu darul şi tezaurul agonisit, mai ales cu credinţa şi iubirea lor. Au răspuns nevoilor şi problemelor vremii, căci conştiinţe mari cu adevărat sunt acelea care învaţă să răspundă marilor probleme umane din totdeauna, dar din perspectiva trebuinţelor precumpănitoare ale epocii lor. Şi prin aceasta au fost şi rămân «actuali». Fiecare trebuie să fie «actual» la timpul său”.7 Teologia propovăduită de ei este vie, îmbinând idei teoretice şi practice, încât se poate vorbi de mai multe aspecte în procesul dobândirii adevăratei cunoaşteri a lui Dumnezeu: la Sfântul Vasile cel Mare – teologia Duhului Sfânt, teologia tradiţiei dinamice, teologia spiritualităţii monastice, teologia umanismului creştin; la Sfântul Grigorie de Nazianz – teologia Sfintei Treimi, teologia slujirii preoţeşti sau a preotului-teolog; la Sfântul Ioan Hrisostom – teologia sacerdoţiului creştin, teologia cuvântului, teologia moralei creştine, teologia slujirii.8 Astfel, teologia capătă un sens mai profund: având esenţă biblică, ea este trăirea cuvântului lui Dumnezeu ca adevăr veşnic. „Contribuţia teologică a Sfinţilor Trei Ierarhi are un caracter specific, original, în consensul întregii gândiri patristice. Ei au arătat că în procesul de aprofundare a credinţei fiecare teolog aduce o viziune proprie care decurge din bogăţia de sensuri a Revelaţiei şi care se integrează în unitatea simfonică a Bisericii soborniceşti”.9 Iubitor al vieţii călugăreşti trăită în linişte şi pace, Sfântul Vasile cel Mare este Ierarhul care a fixat regulile monahale aşa cum le ştim şi le respectăm astăzi şi a întemeiat pe lângă biserici azile, spitale şi şcoli. La 6 Arhidiacon prof. dr. CONSTANTIN VOICU, Sfinţii Trei Ierarhi şi cultura vremii lor, în „Altarul Banatului”, nr. 7-9/1994, p. 21. 7 Pr. lect. CONST. N. GALERIU, Valori permanente în viaţa ş i opera Sfinţ ilor Trei Ierarhi, în „Studii teologice”, nr. 1-2/1975, p. 118. 8 Diac. asist. ION BRIA, Teologie ş i Biserică la Sfinţii Trei Ierarhi, în „Studii teologice”, nr. 1-2/1971, p. 75-81. 9 IBIDEM, p. 84. 246 toate acestea se adaugă imaginea unui mare liturghisitor şi teolog care a contribuit din plin la fixarea în scris a dogmelor Bisericii noastre. Despre Sfântul Vasile cel Mare, Sfântul Grigorie Teologul afirma că a fost un „dascăl al înţelepciunii divine şi al înţelepciunii umane, luptător îndemânatic învestit cu o dublă armură”.10 De altfel, între cei doi Sfinţi ai Bisericii noastre se va lega o prietenie care va dăinui până la sfârşit, fiind model de legătură duhovnicească pentru generaţiile următoare. Astfel că „măsura prieteniei şi a dragostei pe care o aveau unul pentru celălalt nu se poate exprima în cuvinte obişnuite. Oamenii cunoscuseră şi până atunci dragoste reciprocă, dar de alte soiuri: sentimentală, trupească, ideologică. În cazul lui Vasile şi al lui Grigorie, aveau de a face cu o profunzime, o lărgime, o necontenire şi o calitate a prieteniei ce surprinde şi copleşeşte. Prietenia lor atinsese hotarele autenticităţii şi ale adevărului”.11 Pilduitoare cu privire la prietenia ce a existat între cei doi Sfinţi Ierarhi rămâne predica Sfântului Grigorie la pomenirea Marelui Vasile: „A urcat, în sfârşit, la amvon. Încet, şi-a înălţat capul. Credincioşii şi-au aţintit privirea la fruntea lui limpede, la chipul său luminos... au fost pătrunşi. Bătrânul a deschis gura şi toţi s-au umplut de bucurie şi mândrie. Da, în ciuda tuturor acestora, Grigorie era acelaşi. A rostit un cuvânt fermecător, cu putere, când aspru, când mângâietor. Vorba îi era când simplă, când împodobită. A rostit, a sfătuit, s-a jelit, s-a minunat, a analizat, a teologhisit... I-a înălţat cu adevărat statuie prietenului său Vasile. Şi a înălţat-o pentru veşnicie. L-a zugrăvit atât de minunat, încât toţi cei ce vor urma îl vor iubi pe Vasile, îl vor admira, îl vor avea pildă şi canon. E de ajuns să citeşti această Cuvântare, ca să zici apoi: «Mare-i Vasile, dar şi mai mare biograf şi-a găsit». Grigorie nu a avut norocul acesta al prietenului său”.12 Sfântul Vasile cel Mare prezintă în scrierile sale strânsa legătură ce există între cultura laică şi învăţătura creştină îndemnând pe toţi tinerii să fie ca albinele ce culeg din flori numai ceea ce este de folos, el însuşi preluând în scrierile sale ceea ce era bun din literatura şi filosofia elenă. „Noi, dacă suntem înţelepţi, să luăm din cărţi cât ni se potriveşte nouă şi cât se înrudeşte cu adevărul, iar restul să-l lăsăm. Şi după cum atunci când culegem flori de trandafiri dăm la o parte spinii, tot aşa şi cu nişte scrieri ca acestea; să culegem atât cât este de folos şi să ne ferim de ceea ce este vătămător (…) Şi pentru că trebuie să ne rânduim prin virtute viaţa noastră şi pentru că virtutea este mult lăudată de poeţi, mult lăudată de scriitori, dar 10 Arhidiacon prof. dr. CONSTANTIN VOICU, Op. cit., p. 22. 11 STELIANOS PAPADOPOULOS, Viaţa Sfântului Vasile cel Mare, traducere: Diacon Cornel Coman, Ed. Bizantină, Bucureşti, 2003, p. 35. 12 IDEM, Vulturul rănit. Viaţa Sfântului Grigorie Teologul, Traducere: preot dr. Constantin Coman, diacon Cornel Coman, Ed. Bizantină, Bucureşti, 2002, p. 258. 247 mai mult încă de filosofi, trebuie să dăm mai cu seamă atenţie scrierilor unor oameni ca aceştia. Nu mic este folosul sădirii în sufletele tinerilor o oarecare înrudire şi obişnuinţă cu virtutea, pentru că din pricina frăgezimii vârstei, învăţăturile unor astfel de oameni se înfig adânc şi rămân pentru totdeauna”.13 Cunoştinţele şi învăţăturile dobândite trebuie să fie o pregătire pentru momentul înţelegerii adâncimii cuvintelor Sfintei Scripturi, acesta fiind ţelul adevăratelor ştiinţe din lume. Prin aceste sfaturi care au fost urmate de-a lungul timpului de tineri, Sfântul Vasile se dovedeşte a fi un adevărat îndrumător în privinţa atitudinii oricărui creştin faţă de cultura şi filosofia antică. El „are marele merit de a fi stabilit criteriile principale care trebuie să stea la baza atitudinii creştinului faţă de cultura antică: criteriul moral, soteriologic şi dogmatic”.14 Sfântul Grigorie de Nazianz, „columnă a teologiei şi marele fondator al poeziei creştine, de aleasă sensibilitate pindarică şi sofocleeană”15, este în Biserica noastră, alături de Sfântul Ioan Evanghelistul şi de Sfântul Simeon Noul Teolog, întruchiparea prin excelenţă a ceea ce înseamnă cu adevărat teologia şi teologul. Din scrierile Sfântul Grigorie se desprinde ideea că teologia este indispensabilă slujirii preoţeşti, mai ales pentru înţelegerea Sfintei Scripturi, este cunoaşterea lui Dumnezeu şi trăirea vieţii în Dumnezeu. Pentru Sfântul Părinte, teologia presupune îmbinarea unor bogate cunoştinţe teologice cu o viaţă morală desăvârşită. Pentru a-i putea povăţui pe alţii trebuie să te curăţeşti pe tine şi să te dăruieşti total celuilalt. „Trebuie să fiu eu mai întâi curat şi apoi să curăţ pe alţii. Să fiu eu înţelept, ca să înţelepţesc pe alţii. Să fiu eu lumină, ca să luminez pe alţii. Să fiu eu aproape de Dumnezeu, ca să apropii pe alţii. Să fiu eu sfânt, ca să sfinţesc pe alţii. Ca să conduc cu mâna, ca să sfătuiesc cu pricepere”.16 Sfântul Grigorie este teologul vederii lui Dumnezeu şi chiar mai mult decât atât, „un teolog al Teologiei care, însă, este de neînţeles fără vederea lui Dumnezeu. Vederea 13 SFÂNTUL VASILE CEL MARE, Omilia a XXII-a către tineri, în: SFÂNTUL VASILE CEL MARE, Omilii la Hexaimeron. Omilii la Psalmi. Omilii şi Cuvântări, Traducere, introducere, note şi indice de pr. D. Fecioru, (PSB 17, Scrieri. Partea I), Ed. IBMBOR, Bucureşti, 1986, p. 569-570. 14 Prof. CONST. C. PAVEL, Atitudinea Sfântului Vasile cel Mare faţă de cultura şi filosofia antică, în vol. Sfântul Vasile cel Mare. Închinare la 1600 de ani de la săvârşirea sa, Ed. IBMBOR, Bucureşti, 1980, p. 329. 15 Pr. prof. dr. IOAN GH. COMAN, Geniul Sfântului Grigorie de Nazianz, în „Studii teologice”, nr. 4-6/1994, p. 5. 16 SFÂNTUL GRIGORIE DE NAZIANZ, Cuvânt de apărare pentru fuga în Pont sau Despre Preoţie, în: SFÂNTUL IOAN GURĂ DE AUR, SFÂNTUL GRIGORIE TEOLOGUL, SFÂNTUL EFREM SIRUL, Despre Preoţie, traducere, introducere şi note de pr. Dumitru Fecioru, Ed. Sophia, Bucureşti, 2004, p. 265. 248 lui Dumnezeu – adică experienţa personală a adevărului – constituie o consecinţă a purificării”.17 Astfel, teologia devine la Sfântul Părinte experierea Adevărului suprem care s-a revelat prin Sfintele Scripturi, iar teologul devine „teolog prin excelenţă” sau „teolog desăvârşit”, aşa cum îi plăcea Sfântului să-l descrie pe cel ce a ajuns la cunoaşterea, vederea şi trăirea desăvârşită în Dumnezeu. Într-una dintre Cuvântările sale, Sfântul afirma: „Dar dacă ai încredere în mine, (ce sunt) un teolog lipsit de îndrăzneală, ceva ai înţeles deja, iar restul roagă-te să-l înţelegi. Iubeşte acel ceva care rămâne întru tine, iar restul să rămână în comorile cele de sus. Înalţă-te prin vieţuire, câştigă prin curăţie pe Cel curat. Vrei să devii cândva teolog şi vrednic de Dumnezeire? Păzeşte poruncile; fă-ţi calea prin cele poruncite, căci făptuirea este treapta spre contemplaţie; pornind de la trup, osteneşte-te pentru suflet”.18 Teologul se aseamănă Sfântului Apostol Pavel, care tinde în această viaţă spre desăvârşire, căci vede doar în oglindă, în ghicitură, vederea faţă către faţă aparţinând veacului ce va să vină. Deci, nu este un lucru mare a vorbi despre Dumnezeu, ci a te curăţa pentru Dumnezeu pentru a fi luminat de lumina lui Dumnezeu. Sfântul Grigorie Teologul îmbină în scrierile sale cunoştinţele creştine cu cele elene, prezentând felul în care trebuie să se pregătească orice teolog ce doreşte să-i înveţe pe alţii cuvântul adevărului: „Eu cred că toţi oamenii cu mintea întreagă vor recunoaşte că printre toate bunurile pământeşti, locul întâi îl ocupă educaţia (cultura) şi nu numai educaţia noastră creştină…, ci chiar şi cealaltă (profană) pe care unii creştini, nedându-şi bine seama ce spun, o dispreţuiesc… Nici într-un caz nu trebuie să nesocotim ştiinţa, pentru că aşa li se pare unora; cei ce susţin aşa ceva trebuie socotiţi proşti şi ignoranţi, pentru că ar vrea ca toţi să fie ca dânşii, ar vrea ca ignoranţa lor personală să se ascundă în dosul ignoranţei generale, să scape, cu alte cuvinte, de imputarea ignoranţei lor”19; iar, în altă parte, Sfântul nota: „Oamenii care se desăvârşesc, fie numai în ştiinţă, fie numai în purtarea lor în viaţă, mie mi se par asemenea cu oamenii lipsiţi de-un ochi, având a suferi şi pagubă şi ruşine de pe urma acestei infirmităţi, pe când cei care le cultivă deopotrivă pe amândouă mi se par desăvârşiţi şi trăiesc fericiţi în viaţa de aici”.20 Vorbind despre preocupările pe care le-a avut în perioada tinereţii şi despre cele două drumuri pe care le urma împreună cu Marele Vasile, 17 Prof. STYLIANOS PAPADOPOULOS, Sfântul Grigorie de Nazianz sau „Teologul” (327/8-390), în „Glasul Bisericii”, nr. 1-3/1982, p. 111 (Trad. de Drd. Diac. Ilie Frăcea). 18 SFÂNTUL GRIGORIE DE NAZIANZ, Cuvântarea a 20-a. Despre teolog şi teologie, prezentare şi traducere de Diac. asist. Ioan I. Ică, în „Mitropolia Ardealului”, nr. 2/1989, p. 58. 19 IDEM, Elogiul Sf. Vasile, trad. preot N. Donos, Atelierele Corlăţeanu, Huşi, 1931. 20 IBIDEM. 249 drumul Bisericii şi cel al şcolii, Sfântul Grigorie îşi amintea de felul în care se pregătise el însuşi pentru viaţa pe care a ales-o: „Despre cele ce am făcut în cetatea Atenei, alţii să povestească: Cum cu frica lui Dumnezeu viaţa mi-am petrecut; cel dintâi eram între cei ce bine învăţau; cum în floarea tinereţii şi în avântul cutezanţei – în timp ce alţii se înfierbântau cu tot felul de rătăciri – eu duceam o viaţă liniştită. Nu eram atras spre cei ce duc spre vătămare, ci eu atrăgeam prieteni spre lucrurile bune”. În aceste împrejurări l-a cunoscut şi pe Sfântul Vasile, cei doi fiind în acea perioadă printre reprezentanţii de seamă ai culturii timpului. „Eram renumiţi în faţa profesorilor şi colegilor noştri, renumiţi în toată Grecia şi mai ales faţă de cei mai străluciţi bărbaţi ai Greciei. Renumele nostru a trecut chiar hotarele acestei ţări, aşa cum se vede în cărţile multora care s-au ocupat cu povestirea acestor lucruri. Profesorii noştri erau renumiţi în faţa tuturor pentru care Atena ea însăşi era celebră. La rându-ne, în faţa câtora erau celebri profesorii noştri, în faţa tot atâtora se asculta şi se vorbea de unii şi de alţii despre noi, şi treceam în faţa lor şi eram cunoscuţi ca fiind de mare renume. Ei niciodată nu au avut în Oreste şi Pylade sau în Molionizi o pereche ca noi”.21 Contrar unor afirmaţii care susţin că teologie se poate face numai în proză, Sfântul Grigorie este autorul unora dintre cele mai frumoase versuri care au fost scrise în Biserica noastră, versuri de o sensibilitate rar întâlnită, fiind, în acelaşi timp, bogate în învăţături de credinţă. „Poezia Sfântului Grigorie este cea dintâi şi mai glorioasă producţie artistică a Bisericii din primele secole. Ea continuă tradiţia măreaţă a poeziei clasice şi aduce elementele noi ale credinţei şi umilinţei creştine. Tratând toate temele pe care lumea şi viaţa le-au pus minţii şi inimii omului din toate timpurile, poezia gregoriană le dezbate şi le rezolvă cu o înălţime de gândire şi simţire rar întâlnite”.22 Atât de frumoase şi de pline de învăţături teologice sunt poeziile Sfântului Grigorie Teologul încât Sfântul Ioan Gură de Aur introduce unele imne gregoriene în slujbele Bisericii. Din versurile Sfântului se desprinde imaginea unui suflet înalt, plin de compasiune pentru semenii săi şi de dragoste faţă de credincioşii pe care i-a păstorit, dezinteresat total de cele materiale, iertând pe cei ce i-au făcut rău şi i-au adus numai necazuri. Teologia Sfântului Grigorie a constituit o sursă inepuizabilă de învăţătură creştină. A scris nu numai împotriva ereziilor, ci şi împotriva celor ce doreau reînvierea păgânismului, aşa cum a fost cazul împăratului Iulian Apostatul. În cuvintele împotriva acestuia se poate observa dragostea 21 IBIDEM. 22 Pr. prof. dr. IOAN GH. COMAN, Geniul Sfântului Grigorie de Nazianz, p. 30. 250 profundă a Sfântului pentru adevărata cultură care este un bun al întregii omeniri: „Numai tu ai drept la Elenism? Răspunde-mi la următoarele întrebări: alfabetul nu-şi are originea la Fenincieni, sau – după părerea unora – la Egipteni, sau la Ebrei, care sunt mai înţ elepţ i decât ceilalţ i ş i cred că Dumnezeu a dat legea Sa pe table scrise cu propia-I mână? De la tine vine Elenismul? De la cine vine jocul de zaruri, numărătoarea, socoteala pe degete, măsura, greutatea şi arta comenzii şi a războiului, care sunt din vremuri şi mai îndepărtate?... Dacă Egiptenii, Fenincienii şi Ebreii de a căror cultură profităm, dacă locuitorii insulei Eubeea, luându-se după concepţia ta, ar ridica pretenţii de proprietate asupra descoperirilor lor, ca aparţinându-le strict numai lor, ce am face noi? Ce motiv am mai putea invoca în faţa lor, când suntem noi înşine înlănţuiţi prin propria noastră putere? Nu suntem noi atunci cu totul constrânşi să renunţăm la descoperirile lor şi să împărtăşim soarta ciorii, adică să pierdem penele străine, rămânând goi şi ruşinaţi? Poezia vine de la tine? Limba nu aparţine numai descoperitorilor ei, ci tuturor acelora care se servesc de ea; o artă, un studiu, aparţin – chiar dacă vrei să fii tu inventatorul – nu numaidecât descoperitorilor. După cum în armonia artei muzicale, fiecare ton aparţine unei alte coarde (...) tot aşa şi în cazul nostru, Logosul creator şi artist poate să aleagă diferiţi inventatori pentru diferite ocupaţiuni şi arte, dar totalul îl pune la dispoziţia obştii, pentru ca prin contribuţia comună şi filantropică să ne înnobilăm viaţa”.23 Sfântul Ioan Gură de Aur rămâne modelul prin excelenţă al tuturor creştinilor de pretutindeni şi din totdeauna, dar şi al celor din afara Bisericii. „Ceea ce a impus şi impune Sfântul Ioan Gură de Aur Bisericii a fost şi este ortodoxia, adâncimea şi frumuseţea învăţăturii sale, viaţa sa exemplară şi neîntrecutul său talent de predicator. Ceea ce a impus şi impune Sfântul Ioan Gură de Aur oamenilor din afara Bisericii a fost şi este profunda sa dragoste de om, clasicismul operelor sale literare şi spiritul său practic”.24 Sfântul rămâne o figură unică în istoria Bisericii, o „personalitate proeminentă prin relieful său unic de om, de scriitor, de preot, de iniţiator de reforme în duhul evangheliei. El şi-a atras o atenţie multilaterală şi aprecieri pasionate din partea contemporanilor săi. Nimeni n-a fost aşa de iubit atât în timpul vieţii cât şi după moarte, ca (Sfântul Ioan) Gură de Aur. Aceasta relevă profilul unei personalităţi în afară de comun. El a depăşit pe cei mai mulţi din contemporanii săi printr-o prospeţime, puritate şi cutezanţă spirituală nemaiîntâlnită din epoca apostolică şi printr-o energie combativă cu totul 23 SFÂNTUL GRIGORIE DE NAZIANZ, Discurs IV. 24 Pr. prof. IOAN G. COMAN, Actualitatea Sf. Ioan Gură de Aur, în „Studii teologice”, nr. 7-8/1955, p. 403. 251 deosebită”.25 Toate aceste virtuţi vin dintr-o inimă dăruită în întregime lui Dumnezeu, astfel încât totul la Sfântul Ioan Gură de Aur, de la predica din Biserică la operele scrise şi la viaţa de zi cu zi, este o punere în practică şi o trăire la nivel maximal a mesajului Mântuitorului Iisus Hristos. În concepţia Sfântului Ioan Gură de Aur, prietenia reprezintă unirea în iubire între două persoane astfel încât, deşi rămân diferite, se comportă ca şi cum ar fi un singur om.26 Prietenia presupune dragoste, iar fără dragoste minunile nu au niciun rost. „Iubirea este un mare învăţător în stare să-i întoarcă pe oameni din rătăcire, să le schimbe felul de viaţă, din pietre să-i facă oameni”.27 Dragostea Sfântului Ioan Gură de Aur pentru om îşi are rădăcina în dragostea nemăsurată a lui Hristos pentru oameni. Pentru Sfântul Ierarh, „omul este un altar” la care el aduce jertfe nesângeroase, idealul gândirii Sfântului Ioan reprezentându-l omul hrisostomic care are în centrul vieţii sale virtuţile prieteniei şi dragostei. „Omul e înălţat, în concepţia Sf. Ioan Gură de Aur, până la rangul de Hristos. Un Hristos uman, real, care trăieşte şi lucrează după pilda Fiului lui Dumnezeu. E un om care gândeşte şi se osteneşte pentru slava lui Dumnezeu şi fericirea semenilor săi”.28 Concepţia despre om a Sfântului Ioan Gură de Aur este ancorată în realitatea biblică, fiind scripturistică, iar nu speculativă, aşa cum era propovăduită de filosofia timpului. Dragostea faţă de om este treapta cea mai înaltă a existenţei pe pământ, baza aflându-se în dragostea de Dumnezeu. Dragostea nu este doar mărturisită prin vorbe, chiar ele şi frumoase, ci prin viaţa de zi cu zi, ea fiind începutul, mijlocul şi sfârşitul drumului spre desăvârşire. Această dragoste îşi trage seva din Dumnezeu, iar în acest sens Sfântul Ioan Gură de Aur avea să afirme: „Lui Dumnezeu Îi place să locuiască în om mai mult decât în cer”.29 În ciuda unor păreri care afirmau că Sfântul nu iubea cultura elenă la nivelul la care o făceau Sfântul Vasile cel Mare sau Sfântul Grigorie Teologul, din operele Hrisostomului se poate observa contrariul. În concepţia Sfântului Ioan Gură de Aur, preotul trebuie să aibă o cultură bogată alături de o viaţă morală desăvârşită, el având misiunea de a-i povăţui pe alţii pe drumul mântuirii şi de a-i feri de învăţăturile greşite şi, 25 IDEM, Personalitatea Sfântului Ioan Gură de Aur, în „Studii teologice”, nr. 9-10/1957, p. 595. 26 Comentariile sau explicarea Epistolei I către Corinteni a celui între Sfinţi Părintelui nostru Ioan Hrisostom, trad. Arh. Teodosi Athanasiu, Atelierele grafice SOCEC&CO., Societate anonimă, Bucureşti, 1908. 27 IBIDEM. 28 Pr. prof. IOAN G. COMAN, Personalitatea Sfântului Ioan Gură de Aur, p. 606. 29 SF. IOAN GURĂ DE AUR, Omilia XV la Romani, trad. arhim. Th. Athanasiu, Bucureşti, 1906. p. 252. 252 mai ales, de erezii. În acest demers, preotul se aseamănă cu o cetate care este înconjurată din toate părţile de ziduri de apărare. Pavăza pe care o are păstorul de suflete în faţa tuturor atacurilor este dialectica pe care trebuie să o stăpânească foarte bine: „Pentru a face faţă tuturor acestor greutăţi, nu i s-a dat preotului alt ajutor decât ajutorul cuvântului. Dacă este lipsit de puterea cuvântului, atunci sufletele credincioşilor săi – vorbesc de credincioşii mai slabi în credinţă şi mai iscoditori – nu vor avea o soartă mai bună decât corăbiile veşnic ameninţate de furtună. De aceea preotul trebuie să facă totul ca să dobândească această putere, puterea de a predica”.30 Sfântul Ioan aprecia în mod deosebit pe retorul Libaniu şi pe filosoful Andragatiu, de la aceştia şi de la alţi gânditori elini preluând frumuseţea stilului oratoric şi a frazei ingenios formulate. „Clasicismul Sf. Ioan Gură de Aur este expresia desăvârşitei armonii dintre fondul şi forma operelor sale literare. Clasicismul hrisostomic este apreciat de critica literară modernă ca egalând şi uneori chiar depăşind clasicismul unui orator ca Demostene. Ceea ce impune clasicismul Sf. Ioan este, evident, armonia ideală dintre fond şi formă, dar este mai ales largul şi luminosul suflu de viaţă şi adevăr care transpare din toate producţiile sale fie oratorice, fie neoratorice. Sf. Ioan cunoaşte bine clasicismul elen profan şi ştim că el este un adevărat virtuos al formei”.31 Privind vieţile acestor Trei Sfinţi Ierarhi ai Bisericii, învăţământul teologic de astăzi trebuie să le urmeze pildele celor ce au găsit soluţii problemelor timpului lor în lumina învăţăturii Domnului nostru Iisus Hristos. Prin alegerea şi declararea oficială a Sfinţilor Trei Ierarhi ca ocrotitori spirituali ai şcolilor teologice din ţara noastră şi din întreaga lume ortodoxă nu s-a urmărit decât o revenire la normalitate, o întoarcere la spiritualitatea ortodoxă autentică după secole în care învăţământul teologic şi-a pierdut coordonatele esenţiale: vieţile şi operele Sfinţilor Părinţi între care cei Trei Ierarhi reprezintă fruntea teologiei autentice. Într-o epocă ca a noastră în care cea mai importantă preocupare în ceea ce priveşte învăţământul, atât cel laic şi cel teologic, este propunerea şi realizarea de reforme pe toate palierele, gândul nostru trebuie să zboare la ceea ce Sfinţii Trei Ierarhi, Vasile cel Mare, Grigorie Teologul şi Ioan Gură de Aur, au propus contemporanilor şi urmaşilor lor pentru dobândirea adevăratei cunoaşteri: un învăţământ de înaltă ţinută academică, în care cunoştinţele laice şi cele teologice să se îmbine armonios. Toate acestea sunt posibile numai cu referire la omul ce are o viaţă ce tinde spre desăvârşire, în 30 IDEM, Tratatul despre preoţie, în: SFÂNTUL IOAN GURĂ DE AUR, SFÂNTUL GRIGORIE TEOLOGUL, SFÂNTUL EFREM SIRUL, Op. cit., p. 138. 31 Pr. prof. IOAN G. COMAN, Actualitatea Sfântului Ioan Gură de Aur, p. 404. 253 care dragostea de Dumnezeu şi de aproapele reprezintă începutul şi sfârşitul drumului. Pentru toţi studenţii şi profesorii Facultăţilor de Teologie, Sfinţii Trei Ierarhi sunt modele de urmat în dăruirea totală pentru cel de lângă noi, în slujirea preoţească la altarele bisericilor la care suntem chemaţi de Dumnezeu, în cuvântul pe care îl rostim şi îl scriem pentru cei ce aşteaptă de la noi să fim călăuze pentru lumea secolului XXI, urmând pilda lui Mântuitorului Iisus Hristos Care este „Acelaşi ieri şi azi şi în veci”.32 Urmând acest deziderat, Facultatea de Teologie Ortodoxă din Craiova încearcă şi reuşeşte să pună în practică idealul teologic aşa cum se desprinde din scrierile celor Trei Sfinţi Ierarhi: creştinul autentic este cel care devine lumină şi împărtăşeşte lumina contemporanilor săi. Astfel, pentru a se ridica la cerinţele timpurilor, Facultatea noastră de Teologie propune cadre universitare bine pregătite, cu studii în cele mai importante universităţi teologice şi laice din ţară şi străinătate, profesori ancoraţi în realităţile vremii pe care încearcă să le schimbe prin viaţa şi scrisul lor; propune secţii de pregătire şi formare a tinerilor în care arta şi-a regăsit rostul alături de teologie; propune studenţi chemaţi să culeagă din ştiinţa vremii ceea ce este bun şi folositor sufletului pentru a duce lumii mesajul lui Hristos în conformitate cu gândirea secolului în care trăim, adevăraţi teologi pentru lumea contemporană, ghidaţi de virtuţile prieteniei şi dragostei creştine; propune o bază materială deosebită ce se ridică la cele mai înalte standarde occidentale; propune posibilităţi moderne de promovare a mesajului creştin. Toate acestea în lumina dragostei şi învăţăturii Mântuitorului Iisus Hristos, Logosul înomenit, Cel Care ne-a învăţat că acolo unde sunt doi sau trei adunaţi în numele Lui, acolo este şi El şi ne-a îndemnat să ne rugăm unul pentru altul şi pentru unitatea Bisericii „pentru ca toţi să fie una”.33 32 Evrei 13, 8. 33 Ioan 17, 21. 254